1.nodaļa. Biedrības nosaukums.

1.1.Biedrības nosaukums ir „Latvijas Dambretes savienība” (turpmāk tekstā – Biedrība). 

1.2.Biedrības nosaukuma saīsinājums ir „LDS”.

1.3.Biedrības simboliku veido stilizēts biedrības nosaukums.

2.nodaļa. Biedrības mērķi.

2.1.Biedrības mērķi ir:

2.1.1.Saskaņot biedru darbību, izstrādājot, realizējot dambretes kustības attīstības programmu Latvijas Republikā.

2.1.2.Iesaistīt dambretes pasākumos pēc iespējas vairāk valsts iedzīvotāju, īpaši jauniešus, kontrolējot mācību un treniņu procesu un veicot metodisko vadību, aptverot visas sportiskās sagatavotības un vecuma grupas.

2.1.3.Sagatavot augstas klases dambretistus.

2.1.4.Nodrošināt valsts izlases piedalīšanos sacensībās.

2.1.5.Attīstīt starptautiskos sporta sakarus, nodrošināt valsts un starptautiska mēroga sacensību organizēšanu un tiesāšanu.

2.1.6.Rūpēties par Latvijas profesionālo dambretistu, treneru un citu dambretes speciālistu apmācību un tālāku izglītību, viņu tiesību un interešu aizstāvību. Iesaistīt savā darbībā speciālistus un ekspertus.

2.1.7.Izstrādāt un apstiprināt sacensību kalendārus, nolikumus un citus nepieciešamos dokumentus.

2.1.8.Sadarboties ar citu valstu savienībām, federācijām, pārstāvēt Latviju Pasaules Dambretes federācijā (FMJD).

2.1.9.Organizēt un vadīt jebkuru labdarības pasākumu, kura organizēšana nav pretrunā ar Latvijas Republikas likumdošanu.

2.1.10.Biedrības mērķis nav peļņas gūšana.

3.nodaļa. Biedrības darbības termiņš.

Biedrība ir nodibināta uz nenoteiktu laiku. 

4.nodaļa. Biedru iestāšanās Biedrībā, izstāšanās un izslēgšana.

4.1.Biedrībā var iestāties sporta klubi un citas juridiskas personas, kuru darbība ir saistīta ar dambretes sporta veidu, iesniedzot valdei noteiktas formas rakstisku pieteikumu. Pieteikuma formu un tam klāt pievienojamo dokumentu sarakstu nosaka Biedrības valde. Saskaņā ar Sporta likumu biedrības kā atzītas sporta federācijas biedrs nevar būt fiziska persona.

4.2.Lēmumu par biedra uzņemšanu Biedrībā pieņem valde. Valdei pieteicēja lūgums ir jāizskata tuvākās sēdes laikā, taču ne ilgāk kā 1 (viena) mēneša laikā no visu nepieciešamo dokumentu saņemšanas brīža. Uz valdes sēdi, kurā izskata pieteicēja lūgumu, var tikt uzaicināts pats pieteicējs. Pieteicēja neierašanās nav šķērslis lēmuma pieņemšanai. Valdei motivēts lēmums rakstveidā jāpaziņo pieteicējam nedēļas laikā no tā pieņemšanas brīža.

4.3.Valdes noraidošo lēmumu pieteicējs var pārsūdzēt biedru kopsapulcē. Ja arī biedru kopsapulce noraida pieteicēja lūgumu, pieteicējs nav uzņemts par Biedrības biedru, un viņš var iesniegt atkārtotu pieteikumu ne ātrāk kā pēc gada termiņa izbeigšanās.

4.4.Biedrs var jebkurā laikā izstāties no Biedrības, rakstveidā paziņojot par to valdei.

4.5.Biedru var izslēgt no Biedrības ar valdes lēmumu, ja:

4.5.1.Biedrs vairāk kā trīs mēnešus nav nomaksājis biedra naudu.

4.5.2.Biedrs nepilda kopsapulces un valdes lēmumus.

4.5.3.Biedrs nepilda savus pienākumus un uzņemtās saistības.

4.5.4.Biedrs veic citu darbību, kas ir pretrunā ar šajos statūtos noteikto vai sporta ētiskajiem un morāles principiem.

4.6.Jautājumu par Biedrības biedra izslēgšanu valde izskata tuvākās sēdes laikā, uzaicinot izslēdzamo biedru un dodot viņam vārdu sava viedokļa paušanai. Izslēdzamā biedra neierašanās nav šķērslis valdes lēmuma pieņemšanai. Valdes lēmums par biedra izslēgšanu no Biedrības un šā lēmuma motivācija jāpaziņo rakstveidā izslēdzamajam biedram piecu dienu laikā no tā pieņemšanas brīža.

4.7.Pie valdes pozitīva lēmuma uzņemt Biedrībā jaunu biedru jaunajam biedram ir jānomaksā iestāšanās maksa valdes noteiktajā apmērā un kārtībā.

5.nodaļa. Biedru tiesības un pienākumi.

5.1.Biedrības biedriem ir šādas tiesības ar pilnvaroto pārstāvju starpniecību:

5.1.1.Piedalīties Biedrības pārvaldē.

5.1.2.Saņemt informāciju par Biedrības darbību, tai skaitā iepazīties ar visu Biedrības institūciju protokoliem, lēmumiem un rīkojumiem.

5.1.3.Piedalīties visos Biedrības organizētajos pasākumos, iesniegt priekšlikumus par Biedrības darbību un tās uzlabošanu, aizstāvēt savu viedokli.

5.1.4.Brīvi darboties citās biedrībās un to apvienībās, nodibinājumos.

5.2.Biedrības biedru pienākumi:

5.2.1.Ievērot biedrības statūtus un pildīt biedru sapulces un valdes lēmumus.

5.2.2.Regulāri maksāt biedra naudu.

5.2.3.Ar savu aktīvu līdzdalību atbalstīt Biedrības mērķa un uzdevumu realizēšanu.

5.3.Saistības biedram var noteikt ar biedru sapulces vai valdes lēmumu. Nosakot biedram saistības, kas atšķiras no citu biedru saistībām, ir nepieciešama šā biedra piekrišana.

6.nodaļa. Biedrības struktūrvienības.

6.1.Ar biedru sapulces lēmumu var tikt izveidotas Biedrības teritoriālās un citas struktūrvienības.

6.2.Struktūrvienības darbību, tiesības un pienākumus, kā arī attiecības ar Biedrību regulē struktūrvienības nolikums, ko apstiprina valde. 

7.nodaļa. Biedru sapulces sasaukšana un lēmumu pieņemšana.

7.1.Biedru sapulce ir augstākā Biedrības lēmējinstitūcija.

7.2.Biedru sapulcē ir tiesīgi piedalīties visi Biedrības biedri. Biedri var piedalīties sapulcē ar pilnvaroto pārstāvju starpniecību.

7.3.Kārtējā biedru sapulce tiek sasaukta vienu reizi gadā – ne vēlāk kā līdz 31.martam.

7.4.Ārkārtas biedru sapulce var tikt sasaukta pēc valdes iniciatīvas vai, ja to rakstveidā pieprasa ne mazāk kā viena desmitā daļa Biedrības biedru, norādot sasaukšanas iemeslu.

7.5.Biedru sapulce tiek sasaukta, ne vēlāk kā divas nedēļas pirms sapulces nosūtot katram biedram rakstisku uzaicinājumu.

7.6.Biedru sapulce ir lemttiesīga, ja tajā piedalās vairāk kā puse no biedriem.

7.7.Ja biedru sapulce nav lemttiesīga kvoruma trūkuma dēļ, trīs nedēļu laikā tiek sasaukta atkārtota biedru sapulce, kas ir tiesīga pieņemt lēmumus neatkarīgi no klātesošo biedru skaita, ar nosacījumu, ka tajā piedalās vismaz divi biedri.

7.8.Biedru sapulces lēmums ir pieņemts, ja par to nobalso vairāk kā puse no klātesošajiem biedriem. Lēmumus par statūtu grozījumiem, Biedrības darbībās izbeigšanu un turpināšanu ir pieņemts, ja par to nobalso vairāk kā divas trešdaļas no klātesošajiem biedriem.
8.nodaļa. Izpildinstitūcija.

8.1.Biedrības pārvaldes institūcija ir valde, kas sastāv no 5 valdes locekļiem, kurus ievēl ar biedru kopsapulces lēmumu uz 3 gadiem.

8.2.Valdes locekļi no sava vidus ievēl priekšsēdētāju un viņa vietnieku, kuri organizē valdes darbu.

8.3.Valde ir tiesīga izlemt visus jautājumus, kas nav ekskluzīvā biedru sapulces kompetencē.

8.4.Priekšsēdētājs un viņa vietnieks ir tiesīgi Biedrību pārstāvēt atsevišķi. Valdes loceklis pārstāv Biedrību tikai kopā ar diviem valdes locekļiem. Valde var piešķirt paraksta tiesības trešajai personai.

8.5.Valdes loceklis pilda savus pienākumus bez atlīdzības, ja valde nepieņem citādu lēmumu.

8.6.Valde nosaka kopsapulces sasaukšanas laiku, vietu un dienas kārtību, ievērojot pieteikuma prasības.

8.7.Valde izziņo par kopsapulces sasaukšanas laiku rakstiski, telefoniski vai kā citādi tā lai Biedrības biedri ziņu saņemtu ne vēlāk kā divas nedēļas pirms kopsapulces sanākšanas.

8.8.Ārkārtas biedru kopsapulce var tikt sasaukta pēc valdes iniciatīvas, norādot sasaukšanas iemeslu.

8.9.Priekšsēdētājs atklāj un vada kopsapulces darbu.

8.10.Valde ir tiesīga iesniegt sūdzību tiesā par biedru kopsapulces lēmuma atcelšanu, ja šāds lēmums vai tā pieņemšanas procedūra ir pretrunā ar likumiem vai statūtiem vai ir pieļauti būtiski pārkāpumi sapulces sasaukšanā vai lēmuma pieņemšanā.

8.11.Valde nodrošina biedru sapulces lēmumu izpildi.

8.12.Valde nosaka Biedrības biedru iestāšanās maksu un biedru naudas lielumu.

8.13.Valde pārstāv Biedrību jebkuru veidu attiecībās ar trešajām personām.

8.14.Valde pārzina un vada Biedrības lietas. Tā pārvalda Biedrības mantu un rīkojas ar tās līdzekļiem atbilstoši statūtiem un kopsapulces lēmumiem.

8.15.Valdei ir tiesības ievēlēt un atsaukt revīzijas institūcijas locekļus.

8.16.Biedrības valde ierosina un izskata jautājumus par sporta kvalifikācijas, goda nosaukumu un citu apbalvojumu piešķiršanu sportistiem, treneriem un tiesnešiem, uzliek disciplināros sodus. Par palīdzību izvirzīto mērķu un uzdevumu veikšanā Biedrība ir tiesīga stimulēt konkrētas personas un organizācijas, izsakot pateicību, apbalvojot ar goda rakstiem, diplomiem, piemiņas medaļām, vērtīgām godalgām, naudas prēmijām.

8.17.Valdes sēde ir lemttiesīga, ja tajā piedalās vismaz trīsi valdes locekļi. Lēmumu pieņem ar klātesošo valdes locekļu vienkāršu balsu vairākumu. Ja balsis sadalās līdzīgi, noteicošā balss ir priekšsēdētājam.

9.nodaļa. Revidents.

9.1.Biedrības finansiālās un saimnieciskās darbības kontroli veic revidents, kuru ievēl biedru sapulce uz vienu gadu.

9.2.Biedrības revidents nevar būt Biedrības valdes loceklis.

9.3.Revidents:

9.3.1.Veic Biedrības mantas un finanšu līdzekļu revīziju.

9.3.2.Dod atzinumu par Biedrības budžetu un gada pārskatu.

9.3.3.Izvērtē Biedrības grāmatvedības un lietvedības darbu.

9.3.4.Sniedz ieteikumus par Biedrības finanšu un saimnieciskās darbības uzlabošanu.

9.4.Revidents veic revīziju biedru sapulces noteiktajos termiņos, taču ne retāk kā reizi gadā.

9.5.Biedru sapulce apstiprina Biedrības gada pārskatu tikai pēc revidenta atzinuma saņemšanas.

10.nodaļa. Biedrības manta.

10.1.Biedrības manta sastāv no biedru iestāšanās maksas, biedru naudas, fizisko un juridisko personu ziedojumiem, valsts un pašvaldības iestāžu dotācijām u.c. iemaksām, kas nav pretrunā ar LR likumdošanu. Saimnieciskās darbības rezultātā gūtie ienākumi tiks izlietoti sava īpašuma uzturēšanai vai izmantošanai un statūtos noteiktā mērķa sasniegšanai.

11.nodaļa. Likvidācija.

11.1.Biedrības darbība izbeidzas:

11.1.1.Ar biedru sapulces lēmumu, ja par to nobalso vairāk kā 2/3 no klātesošajiem biedriem.

11.1.2.Uzsākot bankrota procedūru.

11.1.3.Biedru skaitam samazinoties līdz 1 biedram

11.1.4.Ar tiesas nolēmumu.

11.2.Biedrības likvidāciju veic valdes locekļi.

